Embedsbeskrivelse

Om hospitalet:

Herlev og Gentofte Hospital er:

* Ét hospital på to matrikler med en fælles administration.
* Region Hovedstadens største akuthospital – og dermed en stor akutmodtagelse i Herlev
* Højt specialiseret hospital inden for en række specialer
* Universitetshospital med et rigt forskningsmiljø

Herlev Hospital har indenfor de sidste år gennemgået en stor udvidelse, som blandt andet omfatter et nyt Akuthus og Kvinde-Barn-Center.

Desuden stod hospitalets Center for Fordybelse og Tro færdig i 2019. Center for Fordybelse og Tro udgør en kristent indviet kirkesal, et muslimsk bederum og et ikke-religiøst samtalerum. Der er et veletableret samarbejde mellem hospitalet og Præstebro sogn om drift af hospitalskirken. Sognets organist og korsangere medvirker ved gudstjenester i hospitalets kirke*.*

Om stillingen:

Den opslåede stilling er knyttet til Herlev-matriklen, og her vil du få en præstekollega med en hospitalskvote på 95%. På sigt vil præstekvoten udgøre tre stillinger i takt med, at afdelinger fra Gentofte flyttes til Herlev.

Stillingen som hospitalspræst består primært af sjælesorgssamtaler med patienter, pårørende og ansatte på hospitalet. Derudover består arbejdet af kirkelige handlinger, så som nødvielser, nøddåb og gudstjenester. Samarbejde og dialog med afdelingerne udgør en vigtig og fundamental del af stillingen. Her er der rig mulighed for at indgå i tværfagligt spændende miljøer, som kalder på erfaring og dokumenteret interesse for det sjælesørgeriske arbejde.

Ligeså er der tradition for et godt og tæt samarbejde med hospitalsledelsen, der forligger samarbejdsaftaler samt gode kontorfaciliteter centralt placeret på hospitalet.

Det forventes, at du sammen med din kollega vil bidrage til at udvikle og kvalificere den kirkelige betjening af hospitalet. Arbejdsopgaverne på hospitalet fordeles efter aftale med din kollega, og det samme gør en solidarisk ordning for rådighed ved tilkald.

Spørgsmål vedrørende hospitalspræstefunktionen kan rettes til hospitalspræst på Herlev Hospital Matilde Nordahl Svendsen: tlf.: 38 68 17 79 eller ledende hospitalspræst Marianne Thestrup Jensen: tlf.: 40230333.

Om Præstebro sogn:

Til stillingen på 100% hører 5% i Præstebro sogn. Præstebro sogn har et befolkningstal på 6905, hvoraf 3758 er medl. af folkekirken. Sognet har et fortrinligt økumenisk samarbejde mellem de tre folkekirker, Baptistkirken og Den Katolske kirke. De konkrete arbejdsopgaver aftales med kollegerne i sognet. Spørgsmål vedr. denne del af stillingen kan rettes til Kristine Nordentoft Gustav: tlf.: 52503513.